Materiál

Uznesením vlády Slovenskej republiky č. 161 zo dňa 25. februára 2004 bol schválený  návrh Koncepcie sociálnej a dlhodobej starostlivosti.
Ministrovi zdravotníctva SR vyplynula z bodu B. 1. úloha predložiť do 30. júna 2004 na rokovanie vlády návrh legislatívneho zámeru zákona o sociálnej a dlhodobej starostlivosti a z bodu B.2 vyplynula úloha predložiť do 31. decembra 2004 na rokovanie vlády návrh zákona o sociálnej a dlhodobej starostlivosti.
Ministerstvo zdravotníctva SR vypracovalo návrh legislatívneho zámeru zákona o sociálnej a dlhodobej starostlivosti a požiadalo o presun termínu do 31. októbra 2004 a neskôr do 30. novembra 2004.

Dôvody pre zavedenie dlhodobej starostlivosti ako novej verejnej služby na Slovensku vychádzajú z Programového vyhlásenia vlády Slovenskej republiky a z nadväzujúcich uznesení vlády SR s cieľom integrovať sociálne a zdravotnícke služby a ich financovanie prostredníctvom klienta. 
V súčasnosti chýbajú integrované a dobre koordinované zdravotné a sociálne služby dlhodobej starostlivosti v domácnosti, v komunitnej, ambulantnej a ústavnej starostlivosti. Kvalita  a kapacita služieb dlhodobej starostlivosti nezodpovedá potrebám klientov. Integrácia je organizačne aj finančne najefektívnejší prístup k osobám vyžadujúcim dlhodobú starostlivosť a osvedčila sa v ekonomicky vyspelých krajinách.
Legislatívny zámer zákona o dlhodobej starostlivosti obsahuje sociálnu a zdravotnú starostlivosť, služby, pomôcky a dávky a ich financovanie z rôznych zdrojov prostredníctvom klienta.
Cieľom Ministerstva zdravotníctva SR bolo zabezpečiť prípravu moderného zákona o dlhodobej starostlivosti, ktorý by so zohľadnením osobitostí slovenského právneho prostredia riešil problematické otázky súčasného právneho stavu v tejto oblasti a dosiahol podľa možností nasledujúce ciele :
-	vytvorenie nového legislatívneho, organizačného a finančného systému služieb, pomôcok a dávok, ktorý integruje zdravotnú a sociálnu starostlivosť, pomôcky a ostatné podporné nástroje potrebné na poskytovanie nevyhnutnej podpory osobám s dlhodobými funkčnými poruchami zameraný na zlepšenie kvality ich života a integráciu do spoločnosti, ako aj podporu ich rodín, ktoré im poskytujú potrebnú starostlivosť,
-	udržanie dosiahnutej kvality a podpory a maximálnej miery integrácie a sociálnej participácie osôb so zdravotným postihnutím a  navrátenie do ich prirodzeného prostredia,
-	efektívnu dostupnosť a reálnu finančnú udržateľnosť poskytovania dlhodobej starostlivosti najmä v dôsledku starnutia populácie Slovenska,
-	kombináciu inštitucionálneho systému dlhodobej starostlivosti s poskytovaním starostlivosti členmi rodiny a príbuznými na základe slobodného rozhodnutia klienta dlhodobej starostlivosti.

Základnými princípmi pri poskytovaní dlhodobej starostlivosti sú
-	rovnaký posudzovací proces pre všetkých klientov,
-	sloboda výberu poskytovateľa starostlivosti zo strany klienta, ktorému sa starostlivosť poskytuje, respektíve jeho zákonného zástupcu,
-	vytvorenie štandardov starostlivosti a im zodpovedajúci spôsob financovania,
-	zjednotenie rozhodovania o priznaní nároku na dlhodobú starostlivosť a zodpovednosť za zabezpečenie naplnenia tohto nároku,
-	rovnaké podmienky platné pre všetkých poskytovateľov dlhodobej starostlivosti pri povoľovaní činnosti dlhodobej starostlivosti,
-	financovanie dlhodobej starostlivosti kombináciou verejných a súkromných zdrojov, pričom financovanie bude zacielené na klienta a nie na poskytovateľa,
-	spoluúčasť klienta na financovaní dlhodobej starostlivosti v závislosti od jeho príjmu a majetkovej situácie, ktoré sa bude týkať výlučne súvisiacich služieb, teda ubytovania a stravovania,
-	financovanie zdravotníckych výkonov dlhodobej starostlivosti zdravotnými poisťovňami na základe uskutočnených úkonov.

Návrh zásadne uprednostňuje domácu a komunitnú starostlivosť pred umiestňovaním ľudí v zariadeniach dlhodobej starostlivosti.

Ministerstvo zdravotníctva SR v rámci medzirezortného pripomienkového konania akceptovalo a do materiálu zapracovalo väčšinu pripomienok Ministerstva práce, sociálnych vecí a rodiny SR, iniciovalo tiež niekoľko rokovaní so zástupcami Ministerstva práce, sociálnych vecí a rodiny SR, napriek tomu Ministerstvo práce, sociálnych vecí a rodiny SR zaslalo nesúhlasné stanovisko so zavádzaním novej štátnej správy a vytvorením regionálnych centier podľa návrhu Ministerstva zdravotníctva SR. 
Keďže ani po rozporovom rokovaní na úrovni štátneho tajomníka Ministerstva práce, sociálnych vecí a rodiny SR M. Beblavého a štátneho tajomníka Ministerstva zdravotníctva SR J. Gajdoša sa neodstránili zásadné pripomienky, Ministerstvo zdravotníctva SR navrhlo presunutie kompetencie na Ministerstvo práce, sociálnych vecí a rodiny SR. V rámci tohto pripomienkového konania Ministerstvo práce, sociálnych vecí a rodiny SR vyjadrilo zásadný nesúhlas s takýmto riešením.

V nadväznosti na uvedené sa dňa 7. februára 2005 na Ministerstve hospodárstva SR uskutočnilo rokovanie za účelom odstránenia rozporov na úrovni podpredsedov vlády – ministra hospodárstva P. Ruska, ministra financií I. Mikloša, ministra práce a sociálnych vecí a rodiny Ľ. Kaníka a ministra zdravotníctva R. Zajaca. Výsledkom rokovania bola dohoda v tom zmysle, že Ministerstvo práce, sociálnych vecí a rodiny SR súhlasí s legislatívnym zámerom zákona o dlhodobej starostlivosti za podmienok, že sa nebudú vytvárať špeciálne regionálne úrady pre poskytovanie dávok a kompenzačných príspevkov a pre posudzovanie klientov a že nedôjde k prehodnocovaniu poberania dávok podľa doterajšieho systému.
Ministerstvo zdravotníctva SR súhlasí s tým, že činnosti, ktoré v pôvodnom legislatívnom zámere mali prejsť na regionálne úrady, prejdú na zdravotné poisťovne, doterajšie posudky a z nich vyplývajúce nároky zostanú v platnosti bez obmedzenia, nové posudzovanie sa bude týkať len nových klientov systému, doterajší klienti systému sociálnej pomoci budú posudzovaní len, ak sami požiadajú o posúdenie podľa nového zákona o dlhodobej starostlivosti a podpore integrácie osôb so zdravotným postihnutím. 

Ministerstvo zdravotníctva SR preto navrhuje zmeniť termíny uvedené v uznesení vlády SR č. 161 z 25. februára 2004 na prípravu návrhu zakona o dlhodobej starostlivosti a podpore integrácie osôb so zdravotným postihnutím a návrhu zákona o sociálnych službách a zrušenie úlohy B.4, nakoľko peňažné príspevky na kompenzácie sociálnych dôsledkov ťažkého zdravotného postihnutia bude riešiť zákon o dlhodobej starostlivosti a podpore integrácie osôb so zdravotným postihnutím.